《拟古》
明代·刘永之

南国有佳人，秀色丽春阳。
素手弄机杼，织绮向兰房。
凉宵步玉弄，罗袜沾微霜。
坐愁容华歇，中宵理丝簧。
凤笙欢未彻，瑶瑟怨何长。
哀响激林木，回音动华堂。
借问此何曲，新声奏宫商。
东邻有游子，闻之感中肠。
愿持五杂组，系君罗襦裳。
携手共游衍，卒岁以翱翔。
中情莫自致，脉脉怀内伤。

作者简介：临江清江人，字仲修，号山阴道士。少随父宦游，治《春秋》学，工诗文，善书法。日与杨伯谦、彭声之辈讲论风雅，当世翕然宗之。明洪武初征至金陵，以重听辞归。有《山阴集》。